207 Loqui

Deus loquitur homini et homo Deo, sed Deus loquitur dupliciter. Secundum Gregorium, 18, quia aut per semetipsum aut per angelicam creaturam. Primo modo loquitur incertia inspiratione siue verbis aut sillabis. Et secundum Macrobium, Deus loquitur tripliciter: comminando, commonendo, asserendo. Prima duo genera mutari possint. Secundum statum hominum. Tercium non mutatur.

Vnde dicit Gregorium, Super *capitulum quartum [Moralium]*, Job 4[:1]. Quatuor sunt locutionum genera nam quidam loquentur sapienter et intelligibiliter et hii sunt laudandi. Sic loquebatur Christus Joan. 7[:46]: *Numquam sic locutus est homo*. Quidam loquentur nec sapienter nec eloquenter et hii sunt abiciendi, Ysai. 32[:6]: *Stultus fatua loquetur*. Quidam loquentur sapienter sed non eloquenter tales sunt admittendi, talis fuit Moyses, Exod. 4[:10]. Quidam loquentur eloquenter sed non sapienter et hii sunt contempnendi, talis fuit presumptuosus iuuenis Elin [1 Reg. 2:12]. Job 33[:7]: *Eloquentia mea non sit tibi gravis*. Plinius dicit quod eloquencia sine moribus male addiscitur. Et ideo primum mores deinde eloquencia addiscatur. Iccirco Felix Capella uel secundum alios Marcianus fecit filium, *De nupciis Mercurii et Philologie*,id est, sapiencie et eloquencie.

Vnde Augustinus, quarto libro, *De doctrina*, c. 12. Eloquens ita debet dicere, ut doceat, ut delectet, ut flectat. Nam quidam mercantur eloquenciam quasi arma furori suo sicut Faustus. Seneca, *Epistula* 76, alique artes ad ingenium pertinent, hic animi negotium agitur. Non querit eger medicum eloquencie, sed bene operantem.

De secundo genere loquendi habetur Prou. 13[:3]: *Qui custodit os suum custodit animam suam; qui inconsideratus est ad loquendum, sentiet mala*. Sicut patet in praua muliere que inconsiderate loquebatur ad serpentem.

Item, 2 Reg. 1[:4] Amalachites dicens se interfecisse Saul iussus est interfici.

Item, Augustinus in *Sermone Domini in monte*, libro 1, c. 3, omne multiloquium a Gentilibus venit, qui exercende lingue magis quam mundande operam dant.

¶ Item, de tercio genere loquendi dicit Gregorius *Super Ezechielem* parte secunda homilia nona. Sicut malus aer assiduo flatu inficit corpus, ita perversa locutio assidue audita inficit animam. 1 Cor. 15[:33]: *Corrumpunt bonos mores colloquia* praua. Canes latrant super transeuntes, sic mali super peregrinos Christi qui non habent *hic manentem ciuitatem*, [Heb. 13:14]. Sepe namque exterior locucio indicat interiorem hominis qualitatem. Nam Joan. 3[:31]: *Qui de terra est, de terra loquitur*. Sed *qui de cælo* celestia. Luc. 24[:14]: *Loquebantur ad invicem de his acciderant*.

Vnde et in Matt. 26[:73] dicitur, *Nam et loquela tua manifestum te facit*. Sed multi sunt auis qui numquam mutat vocem, scilicet, Nehem. /f. 62ra/ 13[:24]: *Loquebantur azotice*, interprimere intendentes, sic multi sciunt loqui de luxuria, sed non de confessione. Qualis liquor uel odor est in vase, talis egreditur per apturam. Iccirco dicit Ysidorus, *Etymologiarum*, libro 1, c. 19, in locucionibus vtendi est oportebit res, locus, tempus efflagitant, prophana religiosis, ne inverecunda castis, ne leuia grauibus, ne lasciuia seriis, ne ridicula tristibus misceantur. Hinc dicit Gregorius, *Super Ezechielem* parte prima, homilia 41, quod doctor pensare debet quid, cui, quando, qualiter, quantum loquatur. Quod si vnum istorum defuerit, locucio apta non erit. Scriptum est enim, Si recte offeras non autem recte diuidas, peccasti. Recte[[1]](#endnote-1) offerimus quando cum bono studio bonum opus agimus; sed recte non diuidimus, si habere discretionem in bono opere postponamus. Nam considerare debeamus quid loquimur, et iuxta Pauli vocem [Col. 4:6]: *Sermo vester sit sale conditus*.

Item, cui loquamur quia sepe increpationis verbum quod vna persona admittit, alia non admittit.

¶ Item, quando loquendum quia aliquando si increpatio differtur, postmodum benignius accipitur.

¶ Exemplum [1 Reg. 25:36-37] de Abigail que Nabal ebrio negotium intimare noluit sed digesto.

Item, qualiter loquamur quia aliquando verba que vnum revocat ad salutem alium vulnerat.

¶ Exemplum, Paulus docendo Titum [2:15] discipulum dicit, Argue, obsecra, increpa *cum omni imperio.* Tamen [2] Thimotheum [4:2] hortatur dicens, *Argue, obsecra, increpa in omni patientia*. Quid est nisi illi qui erat liuoris spiritus iniungit seueritatis accusationem, qui erat feruentis spiritus iniungit lenitatem.

Item, quantum loquamur, ne ille qui multa ferre non potest, per longum sermonem infastidium trahatur.

¶ Exemplum de Paulo qui scribens ad Hebraeis [13:22] dicit, Obsecro *vos, fratres*, *ut feratis verbum solacii*, *etenim perpaucis scribi vobis*. Exemplum de medico qui porrigit stomacho infirmato cibum delicatum. Iccirco validissimus modus loquendi est si sit cum humilitate, Prou. 18[:23]: *Cum obsecrationibus loquetur pauper*. Inde est quod Petrus licet esse princeps ecclesie per totas episcopas, scilicet, loquitur obsecrando.

¶ Item, consideranda sunt que dicantur, id est, an famam titillent ledant an auferant.

Item, qualia dicuntur vera an falsa, notoria an occulta.

Item, cui dicantur, id est, an ei qui prius sciuit uel ei qui potest corrigere et prodesse.

Item, quare dicantur, id est, vtrum intencione infamandi, corrigendi, aut dampnificandi in rebus uel persona. Si igitur notoria dicantur animo compaciendi uel detestandi, non est graue. Sed secus si animo congratulandi uel approbandi. Si autem occulta dicantur hiis qui sciunt illa animo condolendi, non est graue. Si autem dicantur ignorantibus nec corrigere volentibus animo infamandi mortale est.

Item, loqui debet homo de tribus: de seipso, de proximo, de Deo.

¶ De seipso debet loqui. Primo propriam iniquitatem in confessione ut absoluatur, sic loquitur ergo de sua infirmitate, Job 7[:11]: *Quapropter non parcam ori meo: loquar in tribulatione spiritus mei*. Sed et hoc facit dolorose non iactanter, Job 10[:1]: *Loquar in amaritudine animæ meæ*. Et sicut infirmus non debet infirmitatem vnius loci esse in alio, sed nudam veritatem ostendit, sic nec connfitens debet alios accusare sed se, Marc. 7[:35]: *Solutum est vinculum linguæ ejus, et loquebatur recte*. Job 33[:3]: *Simplici corde sermones mei, sententiam puram loquantur.*

Item, sicut vas repletum non sonat sed quando euacuatur.[[2]](#endnote-2) Sic nec oneratus peccatis bene loquitur, sed quando euacuatur per confessionem, Matt. 9[:33]: *Ejecto dæmonio, locutus est mutus*.

Item, impedit sonum confessionis non solum replecio sed et mortis apropinquatam, [1] Macc. 9[:55]: *Percussus est Alchimus: et impedita sunt opera* eius, et sequitur *nec ultra potuit loqui.* Sed nota quod infirmus conualescens loquatur, sic homo per penitenciam, Matt. 12[:22]: *Curavit eum ita ut loqueretur*.

Secundo, loqui debet /f. 62rb/ propriam necessitatem in oracione ut adiuuetur, sic loquitur pauper diuiti, 1 Reg. 1[:13]: *Porro Anna loquebatur*, scilicet, pro prole habenda, Psal. [38:5]: *Locutus sum in lingua mea: Notum fac mihi, Domine*. Prou. 18[:23]: *Cum obsecrationibus loquetur pauper*.

Secundo, debet homo loqui ad proximum opera malorum ad corrigendum et hoc uel arguendo si sit superior eius uel occulte admonendo, Ysai. 16[:7]: *His qui lætantur super muros cocti lateris, loquimini*. Nota hic Num. 22[:28] et 23[:5] de Asia Balaam.

Secundo, debet homo loqui proximo exempla bonorum ad imitandum sic recitat ecclesia fidelibus gesta sanctorum et joculatores recitant probitates principium, Judith 8[:21]: *Memores* sitis *quia temptati sunt* *patres nostri*.

¶ Tercio, premia electorum ad illos excitandum sic mater filio, Jer. 4[:12]: Loquar judicia mea cum eis.

¶ Tercio, debet homo loqui Deo tria. Primo beneficia clemencie ut diligatur, Luc. 2[:15]: *Pastores loquebantur ad invicem*. Marc. 7[:35]: *Solutum est vinculum linguæ ejus, et loquebatur recte*. Secundo opera potentie ut timeatur, Psal [105:2]: *Quis loquetur potentias Domini?* Et Act. 2[:4]: Loquebantur *variis linguis*.

In tercio, documenta sapientie ut cognoscatur, Psal. [118:46]: *Loquebar* de *testimoniis tuis in conspectu regum*. Et 1 Cor. 2[:6]: *Sapientiam loquimur inter perfectos*. Sed heu quia aliqui maleloquntur de Deo et de proximo, Psal. [77:19]: *Male locuti sunt de Deo*. Et 2 Mach. 4[:1]: *Simon patriæ delator, male* locutus est *de Onia*, qui erat bonus. Canes latrant super bonos et malos sic tales. Ideo fugiendi sunt ut canes Eccli. 8[:5]: Ne *communices* viro *indocto, ne male loquatur de progenie tua*, id est, de operacione tua. Vnde Leo papa, plena sunt omnia periculis, plena laqueis; incitant cupiditates, insidiantur illecebre; blandiuntur lucra, deterrent dampna; cruciant obloquencium lingue.

¶ Item, cauendum est multiloquium, vaniloquium, praui loquium. In primo multum est de palea parum de grauo, Eccli. 20[:8]: *Qui multis verbis utitur lædet animam suam*. Nam in multiloquio peccatum non deerit.

De secundo, Psal. [11:3]: *Vana locuti sunt unusquisque*. Sed et hoc timendum est quia Matt. 12[:36]: De *omne* verbo otioso, *quod locuti fuerint homines, reddent rationem*. Intollerabile foret preposito si de omni grauo debet computare sed grauius erit in die iudicii respondere de omni verbo ocioso, Job 39[:34]: *Qui leviter locutus sum, respondere quid possum?* Quasi dicens, Nescio [2] Reg. [18:29].

Tercio, 1 Cor. [15:33]: *Corrumpunt bonos mores colloquia* prava. In signum quod ligna debet custodiri incarcerata est infra muros dencium et ante murale labiorum, Eph. 4[:29]: *Omnis sermo malus non procedat* de *ore vestro.* Et Jac. 1[:19]: *Omnis homo tardus ad loquendum*. Vnde dicitur Anglice: **See and huyre and hoolde ϸe stille, yf ϸt wil have ϸy ville**. Quamobrem in *Vitis patrum* abbas Agatho tribus annis portauit lapidem more ut addisceret taciturnitatem vtrumtamen quibusdam personis incumbit loqui ex officio alioquin sunt in periculo secundum illud, Ysai. [6:5]: *Væ mihi, quia tacui*. *Et silui a bonis; et dolor meus renouatus est*, [Psal. 38:3].

Vnde qui silent quando loqui deberent similes sunt aui marine de qua narrat Alexander Necham in libro suo *De naturis rerum*, quod quibusdam clamoribus solet significare omnibus et earum pastoribus fluxum maris quo sibi cauerent a subuersione sed quadam die dum auis illa poneret rostrum in ore conchile conclusit os suum et auis non potuit clamare et sic submerse sunt aues hoc potest aptari ad prelatos qui racione alicuius lucri uel fauoris dissimilerant uel obmutescunt in corrigendo de quibus potest dici illud Psal. [113:13]: *Os habent, et non loquentur*. Et Ysai. 56[:10]: *Canes muti non valentes latrare*. Exemplum de pastgore qui auelitu lupi impeditur a clamore contra quos Tit. 2[:1]: *Loquere quæ sanam decent doctrinam*. Vnde Rom. 15[:18]: *Non audeo loqui aliquid eorum, quæ per me non efficit Christus*. Vnde Chrisostomus, super illud [Matt. 5:22]: *Qui* *dixerit fratri suo racha* peccat /f. 62va/ qui vasa ad vsus puplicos transfert sicut decet Balthasar bibens de vasis Domini.

¶ Quam periculosum est ergo transferre os tuum consecratum ad verba scurilia sed multi sacerdotum generant sibi habitum talem per frequentem actum male loquendi quod vix alia quam scurrilia velint proferre, Matt. 12[:34]: *Ex abundantia cordis os loquitur*. Contra quos Paulus Act. 26[:25]: *Verba sobrietatis et veritatis* eloquor.

1. Recte ] *add*. ~~non diuidimus~~ F.128. [↑](#endnote-ref-1)
2. euacuatur ] *add*. ~~per confessionem Matt. 9 eiecto demone locutus~~ F.128. [↑](#endnote-ref-2)